**UTORAK, 14.4.2020.**

Srdačan pozdrav svima nakon kratkog proljetnog odmora!

Nadam se da ste se uspjeli odmoriti i da ste spremni za novi tjedan nastave na daljinu.

Iako vam danas neću zadati domaću zadaću, imat ćete puno posla učeći nove sadržaje i pišući u vaše bilježnice.

Evo što vas očekuje…

**HRVATSKI JEZIK – IMENICE (čitanka str. 126. i 127.)**

Jutros u Školi na trećem, iz Hj, upoznali ste se s novim pojmom, a to su IMENICE.

Jeste li razumjeli i upamtili što su to imenice?

**IMENICE** **su riječi kojima imenujemo sve ono što nas okružuje, odnosno sve što se nalazi oko nas (bića, stvari i prirodne pojave).**

**Pogledajte slike** u čitanci na str. 126. i 127. i **imenujte na glas** sve ono što na slikama vidite (sve predmete, biljke, životinje, osobe, prirodne pojave). Čovjek je svemu što ga okružuje dao ime. Imenovao je bića (dijete, vuk, drvo…), stvari (kuća, brod, torba…) i pojave (mjesec, kiša, magla…).

Sve riječi sa slika iz čitanke pokušat ćemo zajedno napisati, odnosno razvrstati u tablicu koju ćete podijeliti u 3 stupca (BIĆA, STVARI, POJAVE). Pod **bića** podrazumijevamo ljude, biljke i životinje; pod **stvari** predmete, a pod **pojave** prirodne pojave.

Pokušajte prvo razvrstati sami, a zatim provjerite jeste li sve imenice točno razvrstali.

Otvorite sada svoje pisanke, napišite na novoj stranici datum, naslov i zatim nacrtajte sljedeću tablicu:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

14.4.2020.

Imenice

|  |  |  |
| --- | --- | --- |
| BIĆA  (ljudi, biljke, životinje)    šuma  zec  gljiva  dječak  trava  pas  cvijet  krava  djevojčica  mama  livada | STVARI  (predmeti)  izlog  semafor  kišobran  prometnica  automobil  kolnik  zebra  raskrižje  klupa | POJAVE  (prirodne pojave)  nebo  oblak  Sunce  kiša |

Za imenice je još važno znati da one imaju **JEDNINU** (samo jedan/jedna/jedno) **I MNOŽINU** (više njih).

Npr. dječak – dječaci, livada – livade, pas – psi, automobil – automobili, oblak – oblaci…

**I VLASTITA IMENA** su imenice i pišu se (naravno) velikim početnim slovom.

Npr. Damir, Ana, Rijeka, Zagreb…

**ZADATAK ZA VAS!**

**Razmislite i pokušajte (usmeno) odrediti u koji stupac biste smjestili sljedeće imenice: djed, kamen, valovi, Tin, snijeg, košarica, mačka, učiteljica, vjetar.**

**Postavljajte si pitanja, npr. Je li djed biće, stvar ili prirodna pojava?**

**Pa da, djed je živo biće! Znači ide u 1. stupac. Tako nastavite s ostalim riječima.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MATEMATIKA – Dijeljenje brojem 1 i nula kao djeljenik (udžbenik str. 94. i 95.)**

Već ste imali prilike vidjeti kada je učiteljica Sanja objašnjavala ovo gradivo u tv školi i znate da je vrlo jednostavno i lako.

Sjećate se kada smo učili množenja s 1 pa smo zapisali da se broj **ne mijenja** ako se množi brojem 1. (Npr. 10\*1=10, 100\*1=100)

Ono što morate zapamtiti kod **dijeljenja brojem 1** je sljedeće: **AKO BILO KOJI BROJ PODIJELIMO BROJEM 1, KOLIČNIK JE TAJ ISTI BROJ!**

To možemo vidjeti na nekoliko primjera.

Ako imate 5 bombona i svih 5 bombona date samo jednoj osobi, tada će ta osoba imati sve te bombone.

5 : 1 = 5 jer je 5 \* 1 = 5 (odmah možemo napraviti i provjeru množenjem)

10 : 1 = 10 jer je 10 \* 1 = 10

20 : 1 = 20 jer je 20 \* 1 = 20

**Ako neki broj dijelimo s tim istim brojem, količnik je uvijek 1.**

U razumijevanju će pomoći sljedeći primjer.

Ako 10 sličica podijelimo desetorici učenika, tada će svaki učenik dobiti po jednu sličicu.

10 : 10 = 1 jer je 1 \* 10 = 10

5 : 5 = 1 jer je 1 \* 5 = 5

4 : 4 = 1 jer je 1 \* 4 = 4

Nadam se da je za sada sve jasno.

Što se tiče **nule kao djeljenika**, morate znati sljedeće: **NULA PODIJELJENA S BILO KOJIM BROJEM RAZLIČITIM OD NULE JE NULA!**

Ne možemo ništa (nula) čokolada podijeliti s nekim, je li tako?

0 : 5 = 0 jer je 0 \* 5 = 0

0 : 10 = 0 jer je 0 \* 10 = 0

Još jedno pravilo vrijedi zapamtiti, a ono glasi: **BROJ NE DIJELIMO NULOM!!!**

**(4 : 0 = ????)**

U vaše matematičke bilježnice ćete sada zapisati sljedeće:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dijeljenje brojem 1 i 0 kao djeljenik

5 : 1 = 5 jer je 5 \* 1 = 5

10 : 1 = 10 jer je 10 \* 1 = 10

20 : 1 = 20 jer je 20 \* 1 = 20

ZAPAMTI: Ako broj podijelimo brojem 1, onda je količnik taj broj.

0 : 5 = 0 jer je 0 \* 5 = 0

0 : 10 = 0 jer je 0 \* 10 = 0

0 : 20 = 0 jer je 0 \* 20 = 0

ZAPAMTI: Nula podijeljena s bilo kojim brojem različitim od nule je nula.

4 : 0 = ??????

ZAPAMTI: BROJ NE DIJELIMO NULOM!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIRODA I DRUŠTVO – MOJ ZAVIČAJ ( udžbenik str. 76. i 77.)**

Danas ste također u tv školi imali prilike vidjeti lijepe fotografije različitih zavičaja u našoj domovini te se nadam da ste prepoznali na kojoj od tih fotografija je vaš zavičaj.

Pa da ponovimo!

ZAVIČAJ je mjesto u kojem ŽIVITE i IDETE U ŠKOLU. On obuhvaća SUSJEDNA MJESTA i OKOLNI PROSTOR.

U našoj domovini Republici Hrvatskoj razlikujemo:

1. BREŽULJKASTI ZAVIČAJ (prevladavaju brežuljci)
2. GORSKI ZAVIČAJ (prevladavaju gore)
3. NIZINSKI ZAVIČAJ (prevladavaju nizine)
4. PRIMORSKI ZAVIČAJ (kraj uz more)

**Naš zavičaj je PRIMORSKI ZAVIČAJ.**

**Fotografije različitih zavičaja možete pogledati u udžbeniku na str. 76. i 77. Također možete pogledati i prezentaciju Različiti zavičaji koju sam stavila na web stranicu.**

U vaše bilježnice iz PID ćete na sljedeću slobodnu desnu stranu zapisati sljedeće:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

14.4.2020.

RAZLIČITI ZAVIČAJI

ZAVIČAJ je područje koje obuhvaća mjesto u kojem živimo, susjedna mjesta i okolni kraj.

HRVATSKI ZAVIČAJI:

1. BREŽULJKASTI ZAVIČAJ (brežuljci, voćnjaci, vinogradi, domaće životinje)
2. GORSKI ZAVIČAJ (gore, planine, šume, pašnjaci, divlje životinje)
3. NIZINSKI ZAVIČAJ (nizine-ravnice, naselja, veliki gradovi, domaće životinje)
4. PRIMORSKI ZAVIČAJ (more, obala, naselja, životinje u moru i uz more, biljke uz more)

Moj zavičaj zove se PRIMORSKI ZAVIČAJ.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toliko za danas. Ponovite sve ono što ste danas zapisali!